雪夜行舟駡鬼
作者：史浩
朝代：宋

paragraphs: 朔風一夜吹寒雪，萬里青山變華髮。
東湖興盡回扁舟，兩岸蘆花照天發。
篙工撥櫂光陸離，一簑好景渡頭歸。
忽驚波面漸幽晦，問訊歸程船復退。
空岩有鬼鳴啾啾，鼓檝揚波如部隊。
須臾夜朗分西東，對岸村墟指顧中。
妖氛孽影叱咤散，人家燈火猶朦朧。
嗚呼山鬼爾何錯，滅頂於余奚所作。
不能隨爾作禍釁，冷炙殘盃圖咀嚼。
我有長牋叩上真，我有健步飛如神。
請呼雷公起霹靂，割截汝輩爲微塵。
鳴呼山鬼聽我語，從此逍遥自游止。
如斯攪括枉費力，生死由天不由汝。